Sundmaðurinn Már Gunnarsson synti í úrslitum í 200 metra fjórsundi á Ólympíumóti fatlaðra nú í morgun.
Már keppti fyrst í undanrásum í nótt og synti á 2:39,63 sem dugði honum í fjórða sætið í sínum riðli og sæti í úrslitunum.
Már bætti tímann sinn í úrslitasundinu og synti á 2:37,43 sem er nálægt Íslandsmeti hans. En tími Más dugði honum til að ná 8. sæti á mótinu. Sigurvegari í 200 metra fjórsundi var Hollendingurinn Rogier Dorsman sem gerði sér lítið fyrir og setti nýtt heimsmet.
Íslensku keppendurnir halda áfram í kvöld en þá er komið að hjólreiðum þar sem Arna Sigríður Albertsdóttir keppir í tímatöku. Í nótt syndir Róbert Ísak Jónsson í 200 metra fjórsundi.
Fimm leikir fóru fram í efstu deild karla í fótbolta í gær og úrslit leikjanna benda til þess að spennan í lokaumferðunum verður afar mikil, bæði við topp og botn deildarinnar. KA vann öruggan 3-0 sigur á ÍA í gær og heldur enn í vonina um Evrópusæti. ÍA er í vondum málum á botni deildarinnar.
KR vann góðan sigur á Leikni á heimavelli sínum en lokatölur urðu 2-1.
Í Hafnarfirði tók FH á móti Víking Reykjavík. Gestirnir skoruðu fyrstu tvö mörk leiksins en Björn Daníel Sverrisson minnkaði muninn fyrir FH undir lok leiks með einu fallegasta marki sumarsins.
Í Árbæ fór Breiðablik afar illa með heimamenn í Fylki. Gestirnir voru betri á öllum sviðum leiksins og Fylkir sá aldrei til sólar í rigningunni í Árbænum. Blikar röðuðu inn mörkum og unnu 7-0. Breiðablik er því í efsta sæti deildarinnar með 41 stig, Víkingur Reykjavík er í öðru sæti með 39 stig og Valur er í því þriðja með 36 stig en liðin eiga öll þrjá leiki eftir og það eru því níu stig í pottinum.
Fylkir er hins vegar í öllu verri málum en liðið er nú í fallsæti með 16 stig. Einu stigi á eftir HK sem lyfti sér upp úr fallsæti með 1-0 sigri á Keflavík.
Tvær breytingar hafa verið gerðar á leikmannahópi A-landsliðs karla fyrir leikina þrjá sem framundan eru í undankeppni HM í fótbolta. Kolbeinn Sigþórsson og Rúnar Már Sigurjónsson verða ekki með í leikjunum og í stað þeirra koma Viðar Örn Kjartansson og Gísli Eyjólfsson.
Már Gunnarsson var hársbreidd frá Íslandsmeti sínu í úrslitum í 200 metra fjórsundi á Ólympíuleikum fatlaðra í morgun. Enn er spnna í efstu deild karla í fótbolta eftir leiki helgarinnar. 